作者:元稹
標題:酬樂天
內容:放鶴在深水，置魚在高枝。升沉或異勢，同謂非所宜。君為邑中吏，皎皎鸞鳳姿。顧我何為者，翻侍白玉墀。昔作芸香侶，三載不暫離。逮茲忽相失，旦夕夢魂思。崔嵬驪山頂，宮樹遙參差。只得兩相望，不得長相隨。多君歲寒意，裁作秋興詩。上言風塵苦，下言時節移。官家事拘束，安得攜手期。願為雲與雨，會合天之垂。